# Lidemark Bylaug

Sammendrag af bestyrelsens drøftelser fra stiftelsen den 27. januar 2019 til og med mødet den 2. oktober 2019.

Ovenstående periode har været en etableringsfase, hvor bylaugets bestyrelse og aktivitetsgrupperne har skullet finde formen for samarbejdet og håndteringen af de mange ideer og tiltag som er blevet foreslået.

Organiseringen af arbejdet og de fleste tiltag har været under gentagne drøftelse på bestyrelsesmøderne i perioden. Læsning af de enkelte referater vil som følge heraf kunne give anledning til forvirring og misforståelser for en udenforstående læser.

I stedet for at offentliggøre bestyrelsesreferaterne hver for sig, har bestyrelsen derfor fundet det mest hensigtsmæssigt for denne periode at sammendrage referaterne, så man for hvert punkt kan følge udviklingen gennem perioden.

Dette sammendrag vil blive lagt på hjemmesiden for Lidemark by, når denne er etableret, hvilket forventes at ske i oktober 2019. Hermed vil bylaugets referater blive tilgængelig for en bredere kreds.

# Organisering/forretningsorden

**Møde 18. februar**

Bestyrelsen startede med at underskrive vedtægter, referat af generalforsamlingen og referat af konstituerende møde.

Kenn orienterede om at pressemeddelelse er sendt til Kommunalbestyrelsen samt til Landsbyforum om oprettelse af Bylauget.

Bylauget arbejder med fuld åbenhed og alle referater sendes ud til medlemmer.

Alle forslag fra byens beboere er meget velkomne.

Vi diskuterede herefter bestyrelsens rolle i forhold til aktivitetsgrupperne.

Aktivitetsgrupperne har frihed til at lave forarbejdet.

Bestyrelsen skal have viden om udvalgenes arbejde gennem møder og referater.

Bestyrelsen koordinerer grupperne i tilfælde af sammenfald i opgaveløsninger.

Bestyrelsen kan give grupperne ”carte blanche” i forhold til et initiativ, men grupperne har en koordineringsforpligtigelse, da koordinering er vigtig i.f.t. fondsansøgninger, kontakt og samarbejde med kommunen.

Aktivitetsgrupperne forpligter sig til at involvere/informere byen om tiltag gennem referater og møder.

**Møde 7. april**

Bestyrelsen besluttede, at alle projekter og ansøgninger på forhånd skal godkendes af bylaugets bestyrelse.

**Møde 20. maj**

Kenn havde udarbejdet udkast til forretningsorden som blev drøftet.

Forholdet mellem aktivitetsgruppernes autonomi og koordineringen af bestyrelsen blev debatteret.

Der var forskellige ændringsforslag til udkastet og det blev vedtaget at fortsætte drøftelsen af forretningsordenen på næste møde.

**Møde 12. juni**

Udkast til forretningsorden blev gennemgået og der var forskellige forslag til ændrede formuleringer. Det blev endvidere foreslået at der til næste møde udarbejdes vejledning til aktivitetsgrupperne i forhold til initiativer, ansøgninger og kontakt til myndigheder m. v.

**Møde 12. august**

Børge gennemgik forslag til forretningsorden, der blev godkendt med mindre rettelser. Forretningsorden lægges på den ny hjemmeside for Lidemark, når den er klar.

# Medlemmer og regnskab

**Møde 18. februar**

Børge har udarbejdet en opdateret medlemsliste der giver et godt overblik, samt udarbejdet et overskueligt regnskab. Der er pt 42 medlemmer. Børge orienterede om problemet med at få oprettet en bankkonto.

Bankerne skal have et oprettelsesgebyr på 600-1.500 kr. for at oprette en konto, samt et årligt gebyr på 600-1.200 kr. for kontoen. Det er der p.t. ikke økonomi til.

Børge har en ubrugt konto som vi derfor benytter indtil der findes en anden løsning. Vi diskuterede problematikken ved at benytte en privat konto, men vi har ikke noget alternativ. Børge bestiller et Visa Kort til kontoen, der døbes Lidemark Bylaug.

**Møde 12. juni**

Antal medlemmer nu oppe på 58. 2 har dog endnu ikke indbetalt.

**Møde 12. august**

Vi er fortsat 58 medlemmer.

Skt. Hans festen havde givet et mindre underskud, der dog blev sponsoreret. Bestyrelsen drøftede styringen af aktiviteter og på baggrund heraf blev det besluttet, at der for fremtidige arrangementer skulle udarbejdes budget på forhånd.

**Møde 2. oktober**

Fortsat 58 medlemmer. Kommer muligvis 2 mere. Ellers intet nyt.

# Samarbejdsaftale mellem Bylaug og forsamlingshus

**Møde 18. februar**

Bylaugets bestyrelse ønsker en samarbejdsaftale mellem forsamlingshuset og bylauget.

Børge udarbejder udkast til en samarbejdsaftale vi kan gå videre med når der har været generalforsamling i Lidemark Forsamlingshus den 25. februar og den nye bestyrelse er på plads.

Børges udkast skal godkendes i bylaugets bestyrelse inden vi går videre med det.

Bylauget vil gerne i samarbejde med forsamlingshusets bestyrelse arbejde for at skabe mere fællesskab og flere aktiviteter, der kan fremme fællesskabet i landsbyen.

Bylauget vil også gerne hjælpe med til at finde personer, der kan give forsamlingshuset en hånd med diverse opgaver.

**Møde 7. april.**

Udkast til aftale blev gennemgået. Børge redigerer lidt i aftalen så den fremstår mere skarp og pædagogisk for alle parter.

**Møde 20. maj.**

Vi gennemgik dele af aftalen. Den sendes ud sammen med referatet og tages op på næste bestyrelsesmøde.

Som en del af aftalen med forsamlingshuset varetager bylauget fondsansøgninger vedrørende forsamlingshuset. Der har været forslag fremme om et projekt til fornyelse af forsamlingshuset, herunder etablering af jordvarme. Kenn er tovholder på projektet og udarbejder ansøgning til Underværker/Realdania, der har hovedfokus på bæredygtige projekter. Ansøgningen skal foreligge senest 29. september. Der var enighed om, at projektet skulle have bred opbakning fra byen.

**Møde 12. juni.**

Samarbejdsaftalen skal suppleres med en vejledning for hvor man henvender sig for at lave aktiviteter i forsamlingshuset, som bl. a. skal være på hjemmesiden. Børge udarbejder oplæg.

Vi skal melde ud at det nu er muligt at låne forsamlingshuset til lokale fællesskabsmål.

**Møde 12. august**

Samarbejdsaftalen er på plads og underskrevet. Samarbejdsaftalens indhold lægges på hjemmesiden, når den er klar.

**Møde 2. oktober**

Procedure for lån af forsamlingshuset, herunder hvem man skal henvende sig til, lægges på hjemmesiden.

# Aktiviteter

**Møde 18. februar**

Kenn foreslog at vi alle mødes i de nedsatte grupper og får sat processen med at udvikle Lidemark i gang. De der er med i flere grupper, flekser mellem grupperne. Efter gruppearbejdet arrangeres fællesspisning. Alle i byen inviteres med til dette gruppearbejde.

Bestyrelsen syntes godt om ideen. Dato blev fastsat til 18. marts. Børge tjekker med lån af forsamlingshuset, men vi har reserveret dagen og Kenn vil lave mad og stå for tilmelding.

**Møde 7. april.**

Aktivitetsgruppen ”Fællesskab i Lidemark” ønsker at arrangere TV-aftener, brunch, tøjbytte, avislæsning, fællesspisning i forsamlingshuset.
De enkelte aktivitetsgrupper opfordres til at sende papir/referat med gruppens forslag, så bestyrelsen til brug for koordinering m. v. kan få overblik over igangværende aktiviteter.

Det blev slået fast, at alle projekter og ansøgninger fra grupper skal godkendes af bestyrelsen.

**Møde 20. maj**

Fra aktivitetsgrupperne er kommet forslag om at få lavet en sø. Forslaget drøftes med ETK.

**Møde 12. august**

Bestyrelsen drøftede fremskridt i aktivitetsgrupperne, herunder henvendelser fra bylaugsmedlemmer. Bestyrelsen vedtog at der skulle holdes et fællesmøde med alle aktivitetsgrupperne. Datoen blev fastsat til den 4. november (kl. 17 – 19). Den detaljerede planlægning af mødet foretages på det førstkommende bestyrelsesmøde (2. oktober).

**Møde 2. oktober**

Kenn har konstrueret ophængskab, der monteres ved busskur. Bestyrelsen foreslog, at informationer til byens beboere og andelshavere tillige hænges op på en whiteboard-tavle i forsamlingshuset.
Bestyrelsen drøftede detaljer omkring dagsorden og bespisning ved fællesmødet den 4. november. Mødet annonceres på Facebook, A-skilte og mails samt omdeling af nyhedsbreve.

# Arealer til rådighed i Lidemark

**Møde 18. februar**

Kenn foreslog at leje eller købe 1.tdr. jord bag forsamlingshuset. Arealet kunne f.eks. anvendes til dyrkning af grøntsager til Lidemarks borgere, legeplads, frugttræer, svømme sø, rundbold, koncerter, festival osv. Evt. kunne også nedlægges jordvarmekabler til forsamlingshuset, hvor den årlige olieudgift er betragtelig.

Punktet skal ses som en fremtidsvision, som bestyrelsen gerne vil arbejde hen imod.

Endvidere foreslog Kenn at anlægge en solcellepark på det nuværende stadion. Solcellerne kunne anvendes til delvis strømforsyning til Lidemark. Indtil videre har vi allerede adgang til Lidemark stadion, idet vi har oprettet en forening, som var kommunens krav.

Fordelene for Lidemarks beboere blev drøftet. Andre landsbyer har etableret lignende anlæg.

Bestyrelsen vil gerne samarbejde med kommunen om en solcellepark i Lidemark – eventuelt på Lidemark Stadion.

**Møde 7. april.**

Lidemark stadion og solcellepark. Processen sættes i gang således at vi kan få selvforsyning af strøm i Lidemark. Der vil blive tale om et samarbejde mellem kommune, erhverv og borgere. Kommunen ejer stadionarealet og bylauget som forening har fået lov til at bruge stadion til ikke-kommercielle aktiviteter.

Kenn udarbejder udkast/henvendelse til kommunen vedr. opstart af evt. samarbejde.

**Møde 20. maj.**

Evt. leje af et jordareal bag forsamlingshuset blev drøftet. Ifølge Kenn ville ”Grøn omstilling” i Køge kommune betale en evt. lejeudgift. Jordarealet hvor det tidligere stadion var placeret, kan vi benytte omkostningsfrit.

Der blev drøftet forskellige anvendelsesmuligheder, der i givet fald må fastlægges på forhånd og afstemmes med naboerne.

# Markedsføring

**Møde 18. februar**

Vi drøftede hvad vi kan gøre for at få flere til at melde sig ind i bylauget. I første omgang ved personlig kontakt til dem vi ved er interesserede. Kenneth vil lave et forslag til en lille pjece/markedsføring vi kan dele rundt. Forslaget skal med på næste møde. Vi drøftede også hvordan vi skal orientere om vores initiativer og resultater. Indtil videre bliver det via vores facebookside ”Lidemark og opland”, mail til medlemmer og omdeling af materiale. Vi vender også samarbejdet mellem Forsamlingshuset og Bylauget i forhold til markedsføring af fælles aktiviteter.

**Møde 7. april.**

Bestyrelsen besluttede at omdele nyhedsbrev med hvad der sker i Bylaug og forsamlingshus.
Når byens hjemmeside er etableret, vil den kunne bruges til nyheder, annoncering af arrangementer m. v.

# Bredbånd

**Møde 18. februar**

Kenneth informerede om, at Fibia stadigvæk overvejer fibernet i området. SEAS NV vil også gerne ind, så Flemming der sidder med i Fibernetgruppen bringer det med i gruppen. Vi opfordrer til at alle tilkendegiver på Fibia’s hjemmeside (Fibia.dk) at vi fortsat er interesserede i fibernet.

(Efterfølgende er indgået aftale med Fibia om etablering af fibernet i Lidemark.)

# Hjemmeside

**Møde 7. april**

Forsamlingshusets hjemmeside er forældet og det foreslås at etablere en hjemmeside for Lidemark, der bl. a. dækker både forsamlingshus og Bylaug. Jesper Borup har tilbudt at bistå. Kenn og Børge aftaler forløbet med Jesper.

**Møde 20. maj**

Vi har fået aftale i stand med Jesper. Hjemmesiden bliver udformet så man kan klikke sig ind på hhv. forsamlingshus, Bylaug, ny i Lidemark osv.

**Møde 12. juni**

Der havde været afholdt møde mellem Jesper, Kenn og Børge om hjemmesidens struktur og design. Forslag blev fremlagt og bestyrelsen var begejstrerede.

**Møde 12. august**

Børge orienterede om hjemmesiden. Indhold om forsamlingshusets og byens historie er p. t. mangelfuld. Kenn undersøger hvem der kan give input til dette. Vi håber at hjemmesiden kan være på plads inden udgangen af august. Dog stadig en del indhold, der skal lægges ind. Børge bliver administrator af hensyn til styring af kalender. Kenn får ligeledes administratoradgang som backup.

**Møde 2. oktober**

Hjemmesiden blev præsenteret for bestyrelsen. Der var enkelte forslag til rettelser og tilføjelser.
Lanceringen af hjemmesiden i forhold til Lidemarks beboere og forsamlingshusets andelshavere blev drøftet. Hjemmeside forventes lanceret primo oktober. (er efterfølgende lanceret)
Orientering på Facebook, e-mails og A-skilte.

# Forsamlingshuset

**Møde 7. april.**

Lidemark forsamlingshus er nedrivningsværdigt p. g. a. mange års mangelfuld vedligeholdelse og uholdbart stort energiforbrug.
Kenn viste en skitse og en model til nyt forsamlingshus, der så vidt muligt bygges i bæredygtige og lokale materialer såsom halm, ler, træ og glas og forsynes med jordvarme. Skitsen er baseret på et rundt hus med udvendige facilitetslokaler og mødelokaler.

Kenn udarbejder projekt til brug for ansøgning hos Realdania/Underværker, der har oprettet en pulje på 50 mio. kr. til opførelse af nye foreningshuse m. v.

**Møde 12. juni.**

Kenn bruger de næste uger på at udarbejde oplæg til ansøgning Underværker/Realdania. Der kan søges op til 1 mio. kr. og der skal opnås 200 likes.

**Møde 2. oktober**

Ken fremlagde en principskitse for et evt. nyt forsamlingshus/medborgerhus. Kenn havde talt med kommunen om mulighederne og foretaget visse foreløbige undersøgelser af projektomkostninger m. v., der skal ses i lyset af omkostningerne til renovering af det eksisterende hus.
Det blev foreslået at der i samarbejde med forsamlingshusets bestyrelse arrangeres et informationsmøde for forsamlingshusets andelshavere.
På mødet fremlægges et endeligt projekt, hvor funktionaliteten og de nødvendige m2 er tænkt ind i projektet. Projektets budget og finansieringen heraf skal tillige indgå i præsentationen.

# Forskønnelse og trafiksanering af Lidemark

**Møde 7. april.**

Aktivitetsgrupper og Bylaug ønsker et møde med ETK om de trafikale forhold og vedligeholdelsen af de grønne arealer i Lidemark.

Forudsætningen for et møde er at vi på forhånd har gjort os klart hvad vi vil i form af tegninger/skitser. Kenn arrangerer møde, når tegninger m. v. foreligger.

**Møde 20. maj.**

Kenn og Børge orienterede om, at der var aftalt møde med ÉTK den 23. maj.

**Møde 12. juni**

Kenn og Børge informerede om det afholdte møde med ETK.

På mødet blev områderne ved gadekæret, mindestenen og tingstedet besigtiget og drøftet. ETK oprenser gadekæret og bistår med retablering af områderne samt levering af 2 borde/bænkesæt.

Inden ETK går i gang med gadekæret, skal bylauget udarbejde en plan for området.

Repræsentanterne fra ETK havde ikke trafik og stadion under sig, men gav reference til de rette personer, som efterfølgende vil blive kontaktet.

**Møde 12. august**

Vedrørende gadekæret prøver Anne at rekvirere den gamle plan for gadekæret fra Køge kommune.

Mht. trafik var der igen forskellige forslag fremme om chikaner, vejbump, spejle i svingene m. v. ETK er villige til en dialog, og der skal trafiksaneringsingeniører ind over. Kenneth foreslog at skrive til kommunen om trafiksanering m. v. Indtil videre aftalte vi, at Kenn kontakter Trafik- og planlægningsafdelingen i Køge kommune m. h. p. om vi evt. kan få en fartmåler sat op i en periode.

**Møde 2. oktober**

På baggrund af drøftelserne med ETK havde en mindre gruppe udarbejdet en principskitse for området ved gadekæret, som blev forelagt på mødet.

# Andet/eventuelt

**Møde 18. februar**

Det blev foreslået at ETK kunne skifte vejlyset til led-pærer. Kurt og Anne tager det med i vejgruppen.

**Møde 7. april**

Danmarks Naturfredningsforenings ren by arrangement var også blevet afholdt i Lidemark med deltagelse fra flere af byens beboere. Efter indsamlingen var der forfriskninger til de fremmødte. Resultatet var imponerende med 100 kg. Affald, 825 cigaret skodder og 200 dåser. Bestyrelsen fandt at det var et godt arrangement at være socialt sammen om.

**Møde 20. maj**

Kenn orienterede om at møde i Landsbyforum Køge ville blive afholdt i forsamlingshuset den 4. juni.
Er der grupper som kunne tænkes at tage nabohjælp op? Vi kan få større skilte til byen og vejledning til hvordan man gør på www.nabohjælp.dk.

Muligheden for en hjertestarter ved forsamlingshuset blev drøftet. Anne undersøger.

**Møde 12. juni.**

Kenn refererede, at der desværre havde været meget få lokale deltagere til mødet i Landsbyforum.

Anne fik bestyrelsens opbakning til at ansøge om en hjertestarter hos Tryg-Fonden. Fristen var 1. september.

Det blev foreslået at opstille en opslagstavle, f.eks. ved busstoppestedet. Kenn ville fremstille en.

Det blev drøftet at undersøge beboernes interesse i bæredygtighed.

**Møde 12. august**

Anne har søgt Tryg-Fonden om en hjertestarter. Der kan gå op til 3 måneder inden vi får svar.